બાદમાં તૃપ્તિબહેનનું ગોળી વાગવાથી મોત થયું હોવાની જાણ થઈ અને ડૉક્ટર્સ રૂપલને પણ બચાવી શક્યા નહીં. આ ક્ષણો જીવનમાં ક્યારેય ભૂલી નહીં શકું. અધૂરામાં પૂરું સવારે સાત વાગ્યે પેન-એમના કરાચીસ્થિત મેનેજરે નવ વાગ્યા સુધીમાં હોટેલ ખાલી કરવાની સૂચના આપી. જેથી મેં મેનેજર સાથે રકઝક કરી અને તેના એક ચીફ મેનેજર સાથે ફોન પર ઝઘડો પણ કર્યો. અંતે અમને તે હોટેલમાં એક દિવસ માટે રોકાવાની પરવાનગી મળી. અમારા અમુક સાથી હજુ અમને મળ્યા નહોતા. વિઝા કે પાસપોર્ટ ન હોવાથી હોટેલની બહાર જવા મળતું નહોતું.